b'\n_START_ARTICLE_\nMafia: The City of Lost Heaven\n_START_SECTION_\nM\xc3\xa4ngitavus\n_START_PARAGRAPH_\n"Mafia" m\xc3\xa4ngitavus koosneb s\xc3\xb5itmisest, peamiselt lihtsast linnas\xc3\xb5idust erinevate asukohtade vahel, aga ka tagaajamistest ja v\xc3\xb5istlustest; \xc3\xbclej\xc3\xa4\xc3\xa4nud osa m\xc3\xa4ngust moodustab jalgsi n-\xc3\xb6 kolmanda isiku otsimine ja tulistamine \xe2\x80\x93 k\xc3\xb5ik \xc3\xbchendatuna haaravate videoklippidega. Lisaks fotorealistlikule linnale ja suurele asulav\xc3\xa4lisele alale, "countryside", sisaldub m\xc3\xa4ngus veel mitmeid detailse sisekujundusega kohti nagu lennujaam, muuseum, kirik, hotell, mahaj\xc3\xa4etud vangla, restoran ja Don Salieri baar. Samuti on kasutusel muutlik ilmastik ja \xc3\xb6\xc3\xb6p\xc3\xa4evaringne ajastus._NEWLINE_"Mafia" pakub m\xc3\xa4ngijatele s\xc3\xb5itmiseks 51 klassikalist ameerika autot 1920. ja 1930. aastatest, lisaks veel 19 boonusautot (millest 5 on klassikalised v\xc3\xb5idus\xc3\xb5idumasinad), mis on lahtilukustatavad p\xc3\xa4rast m\xc3\xa4ngu peamise osa l\xc3\xa4bimist ja uue m\xc3\xa4ngumoe avanemist. Lisaks tutvustatakse m\xc3\xa4ngijale autosid j\xc3\xa4rk-j\xc3\xa4rgult \xe2\x80\x93 alguses ilmuvad t\xc3\xa4navatele 1920. aastate autod ja hiljem juba 1930. aastate autod. Samuti saab m\xc3\xa4ngija kasutada linna \xc3\xbchistransporti \xe2\x80\x93 trammi ja rongi._NEWLINE_T\xc3\xa4helepanu v\xc3\xa4\xc3\xa4rivad autode vigastamise mudelid. V\xc3\xa4iksemad ja \xc3\xb5rnemad autod kannatavad palju v\xc3\xa4hem kahju ja l\xc3\xa4hevad kiiremini katki ning plahvatavad, samas kui suuremad ja tugevamate kereplekkidega autod peavad kauem vastu. Veelgi realistlikumaks teevad m\xc3\xa4ngu v\xc3\xa4ikesed n\xc3\xbcansid nagu n\xc3\xa4iteks v\xc3\xb5imalus k\xc3\xbctusepaaki auku tekitada, mootori \xc3\xbclekuumenemine, k\xc3\xa4igukasti purunemine, sidur, lukustatavad uksed, k\xc3\xbctusekulu jne. Paljusid v\xc3\xa4liseid keredetaile (aknad, rattad, esituled, stanged) saab f\xc3\xbc\xc3\xbcsiliselt eemaldada \xe2\x80\x93 \xc3\xb5nnetuse v\xc3\xb5i kokkup\xc3\xb5rke tulemusel, l\xc3\xbc\xc3\xbces pesapallikurika v\xc3\xb5i teiste samalaadsete relvadega, ja ka neid tulistades. Auto\xc3\xb5nnetus p\xc3\xb5hjustab ka m\xc3\xa4ngu tegelastele f\xc3\xbc\xc3\xbcsilisi vigastusi ja nad kaotavad "elusid".\n_START_SECTION_\nSeadus ja kord\n_START_PARAGRAPH_\nLost Heaveni politseijaoskond j\xc3\xa4lgib mitmete seaduste j\xc3\xa4rgimist linnas. Kui neid seadusi rikkuda ja politseij\xc3\xb5ud seda n\xc3\xa4evad, siis nad reageerivad sellele vastavalt asjaoludele. Rikkumised jaotuvad kergeteks ja rasketeks rikkumisteks. Kergete rikkumiste (punase fooritule alt l\xc3\xa4bis\xc3\xb5itmine, kiiruse \xc3\xbcletamine) korral trahvib politsei m\xc3\xa4ngijat ja annab hoiatuse (kuni 1000 dollarit vabas\xc3\xb5idu ajal, m\xc3\xa4ngu missioonide ajal ei ole rahalisi vahendeid). Raskete rikkumiste (t\xc3\xa4navakaklus, politsei eest \xc3\xa4rakihutamine, avalikult relva kandmine jne) korral v\xc3\xb5ib m\xc3\xa4ngijat oodata arest v\xc3\xb5i isegi tulevahetus politseiga kuni surmani. Neli j\xc3\xa4rjestikust kerget rikkumist kvalifitseeruvad raskeks rikkumiseks. Politseij\xc3\xb5udude arv suureneb vastavalt m\xc3\xa4ngija vastuhakule, viimane tase kujutab endast h\xc3\xa4sti relvastatud politseinike ja teeblokaadide ilmumist, kus politseinikud tulistavad m\xc3\xa4ngijat oma soomustatud autode varjust. Paljud v\xc3\xa4\xc3\xa4rteod ja liikluseeskirjade rikkumised, mis loogiliselt peaksid olema karistatavad, nagu ees\xc3\xb5iguse ja sisses\xc3\xb5idu keeldude m\xc3\xa4rkide eiramine, k\xc3\xb5nniteel- v\xc3\xb5i vastassuunas s\xc3\xb5itmine, ei m\xc3\xb5juta kuidagi politsei k\xc3\xa4itumist. K\xc3\xbcll aga ehmatavad jalak\xc3\xa4ijad end poolsurnuks, kui k\xc3\xb5nniteel s\xc3\xb5idab auto.\n_START_SECTION_\nOlustik ja s\xc3\xbc\xc5\xbeee\n_START_PARAGRAPH_\nM\xc3\xa4ngu tegevus toimub 1930-ndatel suures Lost Heaveni linnas \xe2\x80\x93 see on linn, mis on t\xc3\xb5en\xc3\xa4oliselt New Yorgi linna, New Jersey ja Chicago segu samast ajast._NEWLINE_Kuigi stsenaarium ei p\xc3\xa4rine otse \xc3\xbchestki filmist, teatud nimed nagu Paulie, tegelaste n\xc3\xa4od ja karakterid, loo stiil ja tempo, ja paljud teemaelemendid n\xc3\xa4ivad olevat tugevalt m\xc3\xb5jutatud ja inspireeritud 1990. aasta Martin Scorsese filmist "Goodfellas" ja 1972. aasta Francis Ford Coppola filmist "The Godfather" ("Ristiisa"). M\xc3\xa4ngu DVD karbi kaanel ilutsev kiri: "Welcome to the game of the greatest 1930s gangster film Scorsese never made." v\xc3\xb5iks j\xc3\xa4medalt t\xc3\xb5lkes k\xc3\xb5lada: "Tere tulemast 1930. aastate parimasse g\xc3\xa4ngsterifilmi, mis Scorsesel j\xc3\xa4i tegemata."_NEWLINE_M\xc3\xa4ngu heliribal (soundtrack) on kasutatud peamiselt muusikat, mille on sisse m\xc3\xa4nginud Praha B\xc3\xb6\xc3\xb6mi S\xc3\xbcmfooniaorkester, aga ka lugusid Mills Brothersilt, Django Reinhardtilt ja Duke Ellingtonilt._NEWLINE_2K Czechilt ilmus 2010. aasta augustis lubatud j\xc3\xa4rg "Mafia II".'